

REPUBLIKA HRVATSKA

DRŽAVNI URED ZA REVIZIJU

KLASA: 026-01/24-04/0002

URBROJ: 613-01-01-24-5

Zagreb, 26. veljače 2024.

MJERE ZA ZAŠTITU OSOBNIH PODATAKA

Državni ured za reviziju kao voditelj i korisnik zbirke osobnih podataka poduzeo je tehničke, kadrovske i organizacijske mjere zašite osobnih podataka. Navedene mjere provedene su kako bi se osobni podaci zaštitili od slučajnog gubitka ili uništenja, od nedopuštenog pristupa, nedopuštene promjene ili objavljivanja, svake druge njihove zloupotrebe te kako bi se utvrdila obveza osoba koje obavljaju obradu podataka na čuvanje njihove tajnosti.

TEHNIČKE MJERE ZAŠTITE

dokumentacija u papirnatom obliku koja sadrži osobne podatke pohranjuje se u zaključane ormare ili ladice u službenim prostorijama Državnog ureda za reviziju, koja je pod nadzorom ovlaštenih osoba

* upotreba korisničkih imena i lozinki za svakog pojedinog zaposlenika zbog ulaska u računala i programe koji se koriste u redovnom poslovanju
* omogućeno je da samo krajnji korisnik zna svoju lozinku
* domensku korisničku lozinku za zaposlenika svaki zaposlenik mora promijeniti svakih 45 dana i ona se sinkronizira na administrativne programe računovodstva i uredskog poslovanja. Ostale lozinke se postavljaju prilikom zapošljavanja i ostaju nepromijenjene do trenutka kada ih je potrebno mijenjati zbog više sile (sigurnosni razlozi, gubitak lozinke, zabrana pristupa i dr.), a odnose se na administratorske lozinke, lozinke za pristup aplikaciji revizor, Intranet stranicu te elektroničku poštu. Pošta se postavlja jednom i postavlja se nova prilikom gubitka lozinke. Omogućeno je da samo krajnji korisnik zna svoju lozinku.
* bilježe se svi ovlašteni ili pokušaji eventualnih neovlaštenih pristupa podacima vezano za računovodstvene te administrativne i kadrovske poslove (log datoteke koje sadrže navedene zapise) koje su osigurali dobavljači navedenih programa. Za ostale programe se ne bilježe pristupi u obliku log zapisa.
* izrađuju se sigurnosne kopije (*backup*) svih baza koje sadrže osobne podatke na dnevnoj bazi
* na izrađene kopije se primjenjuju iste tehničke i kadrovske mjere zašite kao i na originale
* provodi se zašita sustava od računalnih virusa i drugih štetnih programa (u tu svrhu koristimo antivirusne programe koji se po potrebi ažuriraju novim definicijama)
* redovito se nadograđuje operativni sustav i računalni program
* postavljen je vatrozid (Firewall) za pristup internoj mreži Ureda (DUR mreža)
* zaštićen je pristup mrežnoj infrastrukturi

zaštita Internet usmjerivača (Internet Router) od neovlaštenog pristupa

zaštita pristupa podacima s udaljenih lokacija od neovlaštenog pristupa

postavljena su prava pristupa i lozinke podacima, programima i opremi

* aparati za gašenje požara s uputama su u neposrednoj blizini prostorija
* u Središnjem uredu u Zagrebu u kojem se nalazi serverska i mrežna oprema te u prostorima dobavljača u kojem je udomljena IT oprema (na kojoj su postavljene sve naše aplikacije) postoje uređaji za hlađenje, dok u područnim uredima nisu postavljeni uređaji za hlađenje jer se kod njih nalazi samo serversko lokalno računalo i osnovna mrežna oprema
* na tjednoj razini provjeravamo rad svih dijelova sustava
* provodimo video nadzor radi zašite osoba i imovine u Središnjem uredu Zagreb na lokaciji Prilaz Jurja Ratkaja 8, 10 000 Zagreb
* prema potrebi provodi se anonimizacija (sprječavanje identifikacije pojedinca iz obrađenih podataka) i pseudonimizacija (izravne identifikatore zamjenjujemo tzv. pseudonimom)

KADROVSKE MJERE ZAŠTITE

* zaposlenici koji prikupljaju i obrađuju osobne podatke su pouzdani te se poduzimaju mjere kojima se osigurava njihova pouzdanost (upute, edukacije, treninzi)
* zaposlenici Državnog ureda za reviziju ne smiju pohranjivati, dijeliti, razmjenjivati s trećim osobama, obrađivati, analizirati ili na bilo koji drugi način prenositi podatke ili datoteke, osim kada je to potrebno u okviru svojeg radnog mjesta odnosno svojih radnih zadataka
* u slučajevima kada se osobni podatci zaprimaju izvan službenih prostorija, zaposlenici koji ih zaprimaju, dužni su poduzeti sve potrebne radnje kako bi dokumentaciju koja sadrži osobne podatke na siguran način dostavili do službenih prostorija Državnog ureda za reviziju radi daljnjeg postupanja

ORGANIZACIJSKE MJERE ZAŠTITE

* imenovane su osobe koje imaju određena ovlaštenja za obradu ili prikupljanje određenih osobnih podataka (primjerice osobe ovlaštene za pregled snimaka video nadzora)
* svi zaposlenici koji posredno ili neposredno mogu doći do osobnih podataka obvezali su se na povjerljivost (Izjavu o povjerljivosti potpisali su svi zaposlenici koji prikupljaju ili obrađuju osobne podatke)
* donesene su Upute o načinu na koji se postupa s osobnim podacima koji su prikupljeni prilikom obavljanja revizija te su objavljene na Intranet stranici
* svaka organizacijska jedinica unutar Državnog ureda za reviziju (područni uredi te odjeli i pododsjeci u Središnjem uredu Zagreb) s rukovoditeljem poduzima i provodi tehničke, kadrovske te organizacijske mjere za zaštitu podataka
* koristimo usluge izvršitelja obrade koji su registrirani za obavljanje takve djelatnosti te koji osiguravaju dovoljna jamstva u pogledu ostvarivanja odgovarajućih tehničkih, organizacijskih i kadrovskih mjera zaštite osobnih podataka, što je regulirano posebnim klauzulama u ugovorima koje zaključujemo s izvršiteljima obrade
* izvršitelji obrade obavljaju poslove samo na temelju naloga Državnog ureda za reviziju iz ugovora (ne smiju osobne podatke prosljeđivati na korištenje drugim korisnicima niti ih smiju obrađivati za bilo koju drugu svrhu osim one koja je ugovorena)
* odluka o načinu korištenja video nadzora

Glavni državni revizor donio je Pravilnik o unutarnjem redu Državnog ureda za reviziju, KLASA: 003-05/19-02/1; URBROJ: 613-01-01-23-12 od 21. rujna 2023., Pravila za upravljanje dokumentarnim gradivom Državnog ureda za reviziju, KLASA: 026-01/22-04/4; URBROJ: 613-01-01-22-1 od 7. studenoga 2022., Popis dokumentarnog gradiva Državnog ureda za reviziju s rokovima čuvanja, KLASA: 026-01/22-04/4; URBROJ: 613-01-01-22-2 od 7. studenoga 2022., Pravilnik za uporabu računalnih sustava Državnog ureda za reviziju, KLASA: 041-02/05-01/38, URBROJ: 613-01-01-05-1 od 21. travnja 2005., Pravilnik o obradi i zaštiti osobnih podataka u Državnom uredu za reviziju, KLASA: 026-01/24-04/0002; URBROJ: 613-01-01-24-2 od 26. veljače 2024. te Odluku o načinu korištenja video nadzora, KLASA: 026-01/24-04/0002, URBROJ: 613-01-01-24-3 od 26. veljače 2024. kojima se uređuju mjere odnosno područje zaštite osobnih podataka koje obrađuje.

Tehničke mjere zaštite redovito ažuriramo kako bi bile točne i ažurne.

GLAVNI DRŽAVNI REVIZOR

 mr. Ivan Klešić, dipl. oec., v. r.